CELEX: 32015R1725
Language: hu
Date: 2015-09-28 00:00:00
Title: A Bizottság (EU) 2015/1725 rendelete (2015. szeptember 28.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról szóló 231/2012/EU rendelet mellékletének az etil-lauroil-arginát (E 243) specifikációi tekintetében történő módosításáról (EGT-vonatkozású szöveg)

29.9.2015   
            
            
               HU
            
            
               Az Európai Unió Hivatalos Lapja
            
            
               L 252/12
            
         A BIZOTTSÁG (EU) 2015/1725 RENDELETE
   (2015. szeptember 28.)
   az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról szóló 231/2012/EU rendelet mellékletének az etil-lauroil-arginát (E 243) specifikációi tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 14. cikkére,
   tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,
   mivel:
   
               (1)
            
            
               A Bizottság 231/2012/EU rendelete (3) meghatározza az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációit.
            
         
               (2)
            
            
               A szóban forgó specifikációk naprakésszé tétele az 1331/2008/EK rendelet 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               2014. november 17-én a Bizottsághoz kérelem érkezett az etil-lauroil-arginát (E 243) élelmiszer-adalékanyag specifikációinak módosítása iránt. A kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (4)
            
            
               A jelenlegi specifikáció szerint az etil-lauroil-arginátot az arginin etanollal való észterezésével szintetizálják, majd az észtert lauroil-kloriddal reagáltatják. Az ebből létrejövő etil-lauroil-arginátot hidroklorid sóként visszanyerik, melyet azután leszűrnek és szárítanak.
            
         
               (5)
            
            
               A kérelmező bizonyította, hogy a jelenlegi specifikáció túl általános, és annak olyan részletekre is ki kellene terjednie, mint a hőmérséklet és a pH-érték, amelyekre az eredeti kérelem kitért, és amelyek betartása fontos, mert csak így kapható ugyanazon profil, mint amelyet az Európai Élelmiszerbiztonsági Hatóság az etil-lauroil-arginát tartósítószerként történő felhasználásának biztonságosságáról szóló véleményében (4) értékelt.
            
         
               (6)
            
            
               A 231/2012/EU rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 231/2012/EU rendelet melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2015. szeptember 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  HL L 354., 2008.12.31., 1. o.
   
   
      (3)  A Bizottság 2012. március 9-i 231/2012/EU rendelete az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).
   
      (4)  EFSA Journal (2007) 511., 1-27. o.
   
      MELLÉKLET
      A 231/2012/EU rendelet mellékletében az E 243 etil- lauroil-arginátra vonatkozó bejegyzésben a meghatározás helyébe a következő szöveg lép:
      
         
                     „Meghatározás
                     
                  
                  
                     Az etil-lauroil-arginátot az arginin etanollal való észterezésével szintetizálják, majd az észtert lauroil-kloriddal reagáltatják vizes közegben, 10–15 °C közötti ellenőrzött hőmérsékleten, 6,7–6,9-es pH-érték mellett. Az ebből létrejövő etil-lauroil-arginátot hidroklorid sóként visszanyerik, melyet azután leszűrnek és szárítanak.”